b"\n_START_ARTICLE_\nTom\xc3\xa1\xc5\xa1 Garrigue Masaryk\n_START_SECTION_\nFormarea profesional\xc4\x83\n_START_PARAGRAPH_\nMasaryk s-a n\xc4\x83scut \xc3\xaentr-o familie s\xc4\x83rac\xc4\x83 din clasa muncitoare \xc3\xaen ora\xc8\x99ul Hodon\xc3\xadn din Moravia (\xc3\xaen regiunea Slovacia Morav\xc4\x83, ast\xc4\x83zi \xc3\xaen Republica Ceh\xc4\x83), ce avea o popula\xc8\x9bie predominant catolic\xc4\x83. A crescut \xc3\xaen satul \xc4\x8cejkovice din Moravia de Sud, mut\xc3\xa2ndu-se mai t\xc3\xa2rziu la Brno pentru a studia._NEWLINE_Tat\xc4\x83l s\xc4\x83u, Jozef Masaryk (Mas\xc3\xa1rik), un c\xc4\x83ru\xc8\x9ba\xc8\x99 analfabet (mai t\xc3\xa2rziu majordom), era un slovac din partea maghiar\xc4\x83 a Austro-Ungariei (care a devenit dup\xc4\x83 1918 provincia estic\xc4\x83 Slovacia a Cehoslovaciei), \xc3\xaen timp ce mama sa, Teresie Masarykov\xc3\xa1 (n\xc4\x83scut\xc4\x83 Krop\xc3\xa1\xc4\x8dkov\xc3\xa1) a fost o morav\xc4\x83 de origine slav\xc4\x83, dar cu educa\xc8\x9bie german\xc4\x83. P\xc4\x83rin\xc8\x9bii s\xc4\x83i s-au c\xc4\x83s\xc4\x83torit la 15 august 1849._NEWLINE_Dup\xc4\x83 ce a urmat \xc8\x99coala primar\xc4\x83 la Brno \xc8\x99i Viena, Masaryk a studiat \xc3\xaen anii 1872-1876 la Universitatea din Viena, unde a fost student al lui Franz Brentano. A ob\xc8\x9binut doctoratul la Universitatea din Viena \xc3\xaen 1876 \xc8\x99i a sus\xc8\x9binut teza de doctor habilitat la aceea\xc8\x99i universitate, \xc3\xaen 1879. Teza a fost intitulat\xc4\x83 Der Selbstmord als sociale Massenerscheinung der modernen Civilisation (\xe2\x80\x9eSinuciderea ca fenomen social de mas\xc4\x83 al civiliza\xc8\x9biei moderne\xe2\x80\x9d). \xc3\x8entre anii 1876 \xc8\x99i 1879 a studiat la Leipzig (cu Wilhelm Wundt \xc8\x99i Edmund Husserl)._NEWLINE_\xc3\x8entre timp, pe 15 martie 1878, s-a c\xc4\x83s\xc4\x83torit cu Charlotte Garrigue \xc3\xaen Brooklyn._NEWLINE_\xc3\x8en 1882, el a fost numit profesor de filosofie la sec\xc8\x9bia ceh\xc4\x83 a Universit\xc4\x83\xc8\x9bii Caroline din Praga. \xc3\x8en anul urm\xc4\x83tor el a fondat Athenaeum, o revist\xc4\x83 dedicat\xc4\x83 \xc8\x99tiin\xc8\x9bei \xc8\x99i culturii cehe. Athenaeum a fost lansat\xc4\x83 la 15 octombrie 1883 (redactorul revistei a fost Jan Otto)._NEWLINE_El a contestat autenticitatea poemului epic Rukopisy kr\xc3\xa1lovedvorsk\xc3\xbd a zelenohorsk\xc3\xbd, presupus a data de la \xc3\xaenceputul Evului Mediu \xc8\x99i oferind o baz\xc4\x83 na\xc8\x9bionalist\xc4\x83 fals\xc4\x83 \xc8\x99ovinismului ceh c\xc4\x83ruia i s-a opus permanent. De asemenea, a luptat \xc3\xaempotriva supersti\xc8\x9biei calomnioase referitoare la s\xc3\xa2ngele evreiesc \xc3\xaen timpul procesului Hilsner din 1899.\n_START_SECTION_\n\xc3\x8enceputul carierei politice\n_START_PARAGRAPH_\nMasaryk a fost deputat \xc3\xaen Reichsrat (Parlamentul Austriac) din 1891 p\xc3\xa2n\xc4\x83 \xc3\xaen 1893 din partea Partidului Tinerilor Cehi \xc8\x99i din nou din 1907 p\xc3\xa2n\xc4\x83 \xc3\xaen 1914 ca reprezentant al Partidului Realist (pe care l-a fondat \xc3\xaen 1900), dar nu a f\xc4\x83cut campanie \xc3\xaen favoarea independen\xc8\x9bei teritoriilor cehe \xc8\x99i slovace de Austria-Ungaria. \xc3\x8en 1909 l-a ajutat la Viena pe Hinko Hinkovi\xc4\x87 s\xc4\x83-\xc8\x99i preg\xc4\x83teasc\xc4\x83 ap\xc4\x83rarea \xc3\xaen procesul fabricat de autorit\xc4\x83\xc8\x9bi \xc3\xaempotriva membrilor Coali\xc8\x9biei S\xc3\xa2rbo-Croate (printre care au fost Frano Supilo \xc8\x99i Svetozar Pribi\xc4\x87evi\xc4\x87), care au fost condamna\xc8\x9bi la pedeapsa cu moartea sau la mai mult de 150 de ani de \xc3\xaenchisoare._NEWLINE_La izbucnirea Primului R\xc4\x83zboi Mondial \xc3\xaen 1914, Masaryk a concluzionat c\xc4\x83 ac\xc8\x9biunea cea mai potrivit\xc4\x83 era s\xc4\x83 lupte pentru crearea unei \xc8\x9b\xc4\x83ri independente pentru cehi \xc8\x99i slovaci \xc8\x99i c\xc4\x83 tratativele pentru ob\xc8\x9binerea independen\xc8\x9bei puteau fi realizate numai din exteriorul Austro-Ungariei. A plecat \xc3\xaen exil cu fiica sa, Olga, \xc3\xaen decembrie 1914, mai \xc3\xaent\xc3\xa2i la Roma, apoi la Geneva \xc8\x99i de acolo la Londra, prin Paris \xc3\xaen 1915, \xc3\xaen Rusia \xc3\xaen mai 1917 \xc8\x99i \xc3\xaen Statele Unite ale Americii, prin Vladivostok \xc8\x99i Tokyo \xc3\xaen aprilie 1918. Aflat la Geneva, el a \xc3\xaenceput organizarea cehilor \xc8\x99i slovacilor care tr\xc4\x83iau \xc3\xaen afara Austro-Ungariei, \xc3\xaen principal \xc3\xaen Elve\xc8\x9bia, Fran\xc8\x9ba, Anglia, Rusia \xc8\x99i Statele Unite, \xc8\x99i stabilirea de contacte care se vor dovedi cruciale pentru cauza independen\xc8\x9bei Cehoslovaciei. De asemenea, el a \xc8\x9binut prelegeri \xc8\x99i a scris numeroase articole \xc8\x99i memorii oficiale \xc3\xaen care a sus\xc8\x9binut cauza cehoslovac\xc4\x83. A avut un rol esen\xc8\x9bial \xc3\xaen stabilirea Legiunilor Cehoslovace \xc3\xaen Rusia ca for\xc8\x9be de lupt\xc4\x83 eficiente de partea Alia\xc8\x9bilor \xc3\xaen Primul R\xc4\x83zboi Mondial. \xc3\x8en timpul r\xc4\x83zboiului a de\xc8\x9binut un pa\xc8\x99aport s\xc3\xa2rbesc._NEWLINE_\xc3\x8en 1915 a fost unul dintre primii membri ai personalului nou-\xc3\xaenfiin\xc8\x9batei \xc8\x98coli de Studii Slavone \xc8\x99i Est Europene, care face parte acum din University College London, \xc8\x99i \xc3\xaen care Sala Comun\xc4\x83 a Societ\xc4\x83\xc8\x9bii Studen\xc8\x9bilor \xc3\xaei poart\xc4\x83 numele. El a devenit profesor de studii slave la King's College din Londra, \xc8\x9bin\xc3\xa2nd prelegeri despre \xe2\x80\x9eProblema na\xc8\x9biunilor mici\xe2\x80\x9d.\n_START_SECTION_\nPrimul R\xc4\x83zboi Mondial \xc8\x99i crearea Legiunii Cehe\n_START_PARAGRAPH_\n\xc3\x8en timpul r\xc4\x83zboiului, re\xc8\x9beaua de informa\xc8\x9bii a lui Masaryk, format\xc4\x83 din revolu\xc8\x9bionari cehi, a furnizat informa\xc8\x9bii importante pentru Alia\xc8\x9bi. Re\xc8\x9beaua european\xc4\x83 a lui Masaryk a conlucrat cu o re\xc8\x9bea de contraspionaj american\xc4\x83 format\xc4\x83 din aproape 80 de membri condu\xc8\x99i de E. V. Voska, iar informatorii care, \xc3\xaen calitate de supu\xc8\x99i austrieci, erau considera\xc8\x9bi sus\xc8\x9bin\xc4\x83tori ai Puterilor Centrale au fost implica\xc8\x9bi \xc3\xaen spionarea diploma\xc8\x9bilor austrieci \xc8\x99i germani. Au fost furnizate printre altele informa\xc8\x9bii care au fost vitale \xc3\xaen descoperirea Conspira\xc8\x9biei indo-germane de la San Francisco. T.G. Masaryk era profesor la Universitatea din Londra din octombrie 1915. El a publicat acolo un studiu intitulat \xe2\x80\x9eRacial Problems in Hungary\xe2\x80\x9d, \xc3\xaen care \xc3\xae\xc8\x99i afirma ideile cu privire la independen\xc8\x9ba cehoslovacilor. \xc3\x8en 1916, Masaryk a mers \xc3\xaen Fran\xc8\x9ba pentru a convinge guvernul francez de necesitatea dezmembr\xc4\x83rii Austro-Ungariei. Dup\xc4\x83 Revolu\xc8\x9bia din Februarie din 1917 a plecat \xc3\xaen Rusia (el a plecat la Londra la Petersburg \xc3\xaen luna mai) pentru a ajuta la organizarea rezisten\xc8\x9bei slave \xc3\xaempotriva austriecilor - Legiunea Cehoslovac\xc4\x83._NEWLINE_La 5 august 1914 \xc3\x8enaltul Comandament Rus autorizase formarea unui batalion din voluntari cehi \xc8\x99i slovaci afla\xc8\x9bi pe teritoriul Rusiei. Aceast\xc4\x83 unitate a mers pe front \xc3\xaen octombrie 1914, unde a fost ata\xc8\x99at\xc4\x83 la Armata a III-a Rus\xc4\x83._NEWLINE_\xc3\x8enc\xc4\x83 de la \xc3\xaenceput, Masaryk a dorit s\xc4\x83 transforme Dru\xc5\xbeina dintr-un batalion de voluntari \xc3\xaentr-o unitate militar\xc4\x83 puternic\xc4\x83. Pentru a atinge acest obiectiv, cu toate acestea, el a recunoscut c\xc4\x83 ar avea nevoie s\xc4\x83 recruteze prizonieri de r\xc4\x83zboi cehi \xc8\x99i slovaci din lag\xc4\x83rele ruse. La sf\xc3\xa2r\xc8\x99itul anului 1914 autorit\xc4\x83\xc8\x9bile militare ruse au permis \xc3\xaenrolarea \xc3\xaen Dru\xc5\xbeina a prizonierilor de r\xc4\x83zboi cehi \xc8\x99i slovaci din Armata Austro-Ungar\xc4\x83, dar acest ordin a fost anulat numai dup\xc4\x83 c\xc3\xa2teva s\xc4\x83pt\xc4\x83m\xc3\xa2ni din cauza opozi\xc8\x9biei formulate \xc3\xaen anumite cercuri ale guvernului rus. \xc3\x8en ciuda eforturilor continue de a convinge autorit\xc4\x83\xc8\x9bile ruse pentru a se r\xc4\x83zg\xc3\xa2ndi, cehilor \xc8\x99i slovacilor li s-a interzis \xc3\xaen mod oficial s\xc4\x83 recruteze prizonieri de r\xc4\x83zboi p\xc3\xa2n\xc4\x83 \xc3\xaen vara anului 1917._NEWLINE_\xc3\x8en aceste condi\xc8\x9bii, unit\xc4\x83\xc8\x9bile militare cehoslovace din Rusia au crescut foarte \xc3\xaencet \xc3\xaen perioada 1914-1917. La \xc3\xaenceputul anului 1916 Dru\xc5\xbeina a fost reorganizat\xc4\x83 ca Regimentul 1 Pu\xc8\x99ca\xc8\x99i Cehoslovac. Ca urmare a performan\xc8\x9belor militare ale solda\xc8\x9bilor cehoslovaci din B\xc4\x83t\xc4\x83lia de la Zborov din iulie 1917, atunci c\xc3\xa2nd trupele cehoslovace au p\xc4\x83truns \xc3\xaen tran\xc8\x99eele austriece, Guvernul Provizoriu Rus a acordat \xc3\xaen sf\xc3\xa2r\xc8\x99it lui Masaryk \xc8\x99i Consiliului Na\xc8\x9bional Cehoslovac permisiunea de a recruta \xc8\x99i de a mobiliza voluntari cehi \xc8\x99i slovaci din lag\xc4\x83rele de prizonieri. Mai t\xc3\xa2rziu \xc3\xaen acea var\xc4\x83, brig\xc4\x83zii cehoslovace i s-a mai ad\xc4\x83ugat al patrulea regiment \xc8\x99i a fost redenumit\xc4\x83 Prima Divizie a Corpului Cehoslovac din Rusia (\xc4\x8ceskoslovensk\xc3\xbd sbor na Rusi), cunoscut \xc8\x99i sub numele de Legiunea Cehoslovac\xc4\x83 (\xc4\x8ceskoslovensk\xc3\xa1 legie) din Rusia. O a doua divizie format\xc4\x83 din patru regimente a fost ad\xc4\x83ugat\xc4\x83 legiunii \xc3\xaen octombrie 1917, efectivele sale cresc\xc3\xa2nd la aproximativ 40.000 de militari \xc3\xaen anul 1918._NEWLINE_\xc3\x8en 1918 el a c\xc4\x83l\xc4\x83torit \xc3\xaen Statele Unite ale Americii (pornind \xc3\xaen 7 martie de la Moscova c\xc4\x83tre Vladivostok, Fusan \xc8\x99i Tokyo, apoi cu un vapor cu aburi p\xc3\xa2n\xc4\x83 la Vancouver, \xc8\x99i din Canada la Chicago), unde l-a convins pe pre\xc8\x99edintele Woodrow Wilson de dreptatea cauzei sale. Vorbind la 26 octombrie 1918 de pe treptele S\xc4\x83lii Independen\xc8\x9bei din Philadelphia \xc3\xaen calitate de \xc8\x99ef al Mid-European Union, Masaryk s-a pronun\xc8\x9bat pentru independen\xc8\x9ba cehoslovacilor \xc8\x99i a altor popoare asuprite din Europa Central\xc4\x83. Pe 5 mai 1918 mai mult de 150.000 de oameni din Chicago au umplut str\xc4\x83zile pentru a-i face o primire entuziast\xc4\x83 viitorului pre\xc8\x99edinte al Cehoslovaciei. Chicago era pe atunci centrul imigra\xc8\x9biei cehoslovace \xc3\xaen Statele Unite ale Americii. T.G. Masaryk \xc8\x9binuse prelegeri la Universitatea din Chicago \xc3\xaen anii 1902 \xc8\x99i 1907. De asemenea, el a avut puternice leg\xc4\x83turi personale cu SUA din anul 1878 prin c\xc4\x83s\xc4\x83toria sa cu un cet\xc4\x83\xc8\x9bean american, Charlotte Garrigue, \xc8\x99i prin prietenia cu Charles R. Crane. Mul\xc8\x9bumit\xc4\x83 lui Crane, un industria\xc8\x99 din Chicago, Masaryk a fost invitat la Universitatea din Chicago \xc8\x99i introdus \xc3\xaen cele mai \xc3\xaenalte cercuri politice, inclusiv la Woodrow Wilson.\n_START_SECTION_\nConduc\xc4\x83tor al Cehoslovaciei \xc8\x99i ultimii ani de via\xc8\x9b\xc4\x83\n_START_PARAGRAPH_\nOdat\xc4\x83 cu c\xc4\x83derea Imperiului Austro-Ungar \xc3\xaen 1918, Alia\xc8\x9bii l-au recunoscut pe Masaryk \xc3\xaen calitate de \xc8\x99ef al guvernului cehoslovac provizoriu (pe 14 octombrie), iar pe 14 noiembrie 1918 el a fost ales pre\xc8\x99edinte al Republicii Cehoslovace de c\xc4\x83tre Adunarea Na\xc8\x9bional\xc4\x83 din Praga (Masaryk se afla la New York \xc3\xaen acel moment). El a venit \xc3\xaenapoi la Castelul din Praga \xc3\xaen 21 decembrie 1918._NEWLINE_Masaryk a fost reales \xc3\xaen func\xc8\x9bia de pre\xc8\x99edinte de trei ori: \xc3\xaen mai 1920, \xc3\xaen 1927 \xc8\x99i \xc3\xaen 1934. O dispozi\xc8\x9bie inclus\xc4\x83 \xc3\xaen Constitu\xc8\x9bia Cehoslovaciei din 1920 l-a scutit de limita de dou\xc4\x83 mandate \xc3\xaen func\xc8\x9bia de pre\xc8\x99edinte al \xc8\x9b\xc4\x83rii. El a vizitat Fran\xc8\x9ba, Belgia, Anglia, Egipt \xc8\x99i Palestina (precum \xc8\x99i alte \xc8\x9b\xc4\x83ri) \xc3\xaen 1923 \xc8\x99i 1927. \xc3\x8empreun\xc4\x83 cu Herbert Clark Hoover a organizat 1. PIMCO \xe2\x80\x93 Primul Congres Interna\xc8\x9bional de Management de la Praga, la care au participat 120 de exper\xc8\x9bi din \xc3\xaentreaga lume \xc3\xaen iulie 1924, la Praga. \xc3\x8en martie 1930 Adunarea Na\xc8\x9bional\xc4\x83 a aprobat legea: \xe2\x80\x9eT.G. Masaryk, cel care a contribuit la \xc3\xaenfiin\xc8\x9barea statului\xe2\x80\x9d (legea nr. 22/1930 Sb., din 6 martie, \xc3\xaen ceh\xc4\x83: \xe2\x80\x9eT.G. Masaryk, zaslou\xc5\xbeil se o st\xc3\xa1t\xe2\x80\x9d). Dup\xc4\x83 ascensiunea lui Hitler, el a fost una dintre primele personalit\xc4\x83\xc8\x9bi politice din Europa care \xc8\x99i-au exprimat temerile. A demisionat din func\xc8\x9bia de pre\xc8\x99edinte pe 14 decembrie 1935 din cauza v\xc3\xa2rstei \xc3\xaenaintate \xc8\x99i a st\xc4\x83rii precare de s\xc4\x83n\xc4\x83tate, iar Edvard Bene\xc5\xa1 i-a succedat._NEWLINE_Teoretic, puterile lui Masaryk \xc3\xaen calitate de pre\xc8\x99edinte au fost limitate; legislatorii constitu\xc8\x9biei au conferit puterea real\xc4\x83 primului ministru \xc8\x99i guvernului. El a oferit, totu\xc8\x99i, o m\xc4\x83sur\xc4\x83 considerabil\xc4\x83 de stabilitate \xc3\xaen fa\xc8\x9ba schimb\xc4\x83rilor frecvente de guvern (au fost zece guverne conduse de nou\xc4\x83 prim-mini\xc8\x99tri \xc3\xaen timpul mandatelor sale). Datorit\xc4\x83 acestei stabilit\xc4\x83\xc8\x9bi \xc8\x99i al marelui prestigiu de care se bucura \xc3\xaen interiorul \xc8\x99i \xc3\xaen afara \xc8\x9b\xc4\x83rii, Masaryk s-a bucurat de o autoritate aproape legendar\xc4\x83 \xc3\xaen r\xc3\xa2ndul poporului cehoslovac. El a folosit aceast\xc4\x83 autoritate pentru a crea o ampl\xc4\x83 re\xc8\x9bea politic\xc4\x83 informal\xc4\x83 numit\xc4\x83 Hrad (Castelul). Sub conducerea sa, Cehoslovacia a devenit democra\xc8\x9bia cea mai puternic\xc4\x83 din Europa Central\xc4\x83._NEWLINE_Masaryk a murit la mai pu\xc8\x9bin de doi ani dup\xc4\x83 \xc3\xaencetarea mandatului (\xe2\x80\x9emar\xc8\x9bea cenu\xc8\x99ie\xe2\x80\x9d, 14 septembrie), la v\xc3\xa2rsta de 87 de ani, \xc3\xaen localitatea L\xc3\xa1ny din districtul Kladno (Cehoslovacia), acum \xc3\xaen Republica Ceh\xc4\x83. Murind atunci, el a fost scutit s\xc4\x83 devin\xc4\x83 martor la semnarea Acordului de la M\xc3\xbcnchen \xc8\x99i la ocupa\xc8\x9bia nazist\xc4\x83 a \xc8\x9b\xc4\x83rii sale. El a fost cunoscut sub numele de \xe2\x80\x9eMarele b\xc4\x83tr\xc3\xa2n al Europei\xe2\x80\x9d. Institu\xc8\x9biile de stat \xc8\x99i societ\xc4\x83\xc8\x9bile democratice ale \xc8\x9b\xc4\x83rii \xc3\xael comemoreaz\xc4\x83 anual pe Msaryk \xc3\xaen cimitirul din L\xc3\xa1ny pe 7 martie \xc8\x99i 14 septembrie, \xc3\xaencep\xc3\xa2nd cu 1989._NEWLINE_Masaryk a scris mai multe c\xc4\x83r\xc8\x9bi, printre care The Czech Question(1895), The Problems of Small Nations in the European Crisis (1915), The New Europe (1917) \xc8\x99i The World Revolution (1925), \xc3\xaen limba ceh\xc4\x83, publicate \xc3\xaen limba englez\xc4\x83 sub titlul The Making of a State (1927). Scriitorul Karel \xc4\x8capek a scris o serie de articole intitulate Hovory s T.G.M. (Conversa\xc8\x9bii cu T.G.M.), care au fost adunate mai t\xc3\xa2rziu \xc3\xaentr-un volum ca o form\xc4\x83 de autobiografie.\n_START_SECTION_\nVia\xc8\x9ba personal\xc4\x83 \xc8\x99i filozofia de familie\n_START_PARAGRAPH_\nMotto-ul lui Masaryk a fost \xe2\x80\x9eNu te teme \xc8\x99i nu fura\xe2\x80\x9d (\xc3\xaen ceh\xc4\x83 Neb\xc3\xa1t se a nekr\xc3\xa1st). El a fost un filozof ra\xc8\x9bionalist \xc8\x99i umanist sincer \xc8\x99i a sus\xc8\x9binut etica practic\xc4\x83, reflect\xc3\xa2nd influen\xc8\x9ba filozofilor anglo-saxoni, a filozofiei franceze \xc8\x99i, \xc3\xaen special, a operei filozofului german din secolul al XVIII-lea Johann Gottfried Herder, care este considerat fondatorul na\xc8\x9bionalismului. A fost un critic al filosofiei idealiste germane \xc8\x99i al marxismului._NEWLINE_Masaryk s-a c\xc4\x83s\xc4\x83torit cu pianista Charlotte Garrigue \xc3\xaen 1878 \xc8\x99i a ad\xc4\x83ugat numele ei de familie la numele lui. Ei s-au \xc3\xaent\xc3\xa2lnit la Leipzig, Germania, \xc8\x99i s-au logodit \xc3\xaen 1877. Doamna Masaryk s-a n\xc4\x83scut \xc3\xaen Brooklyn, \xc3\xaentr-o familie protestant\xc4\x83 ce avea ca str\xc4\x83mo\xc8\x99i c\xc3\xa2\xc8\x9biva hugheno\xc8\x9bi francezi. Ea a \xc3\xaenv\xc4\x83\xc8\x9bat limba ceh\xc4\x83 la perfec\xc8\x9bie \xc8\x99i a publicat studii despre Bed\xc5\x99ich Smetana \xc3\xaentr-o revist\xc4\x83 ceh\xc4\x83. Greut\xc4\x83\xc8\x9bile \xc3\xaent\xc3\xa2mpinate \xc3\xaen timpul r\xc4\x83zboiului \xc8\x99i-au pus amprenta asupra ei \xc8\x99i ea a murit \xc3\xaen anul 1923 din cauza unei boli nespecificate. Fiul lor, Jan Masaryk, a servit ca ministru de externe \xc3\xaen guvernul cehoslovac \xc3\xaen exil (1940-1945) \xc8\x99i apoi \xc3\xaen guvernele Cehoslovaciei din 1945 p\xc3\xa2n\xc4\x83 \xc3\xaen 1948. Charlotte a dat na\xc8\x99tere \xc8\x99i altor patru copii: Herbert, Alice, Eleanor (Anna sau Hana) \xc8\x99i Olga._NEWLINE_De\xc8\x99i s-a n\xc4\x83scut catolic, Masaryk a devenit \xc3\xaen cele din urm\xc4\x83 un protestant nepracticant, influen\xc8\x9bat \xc3\xaen parte de proclamarea infailibil\xc4\x83t\xc4\x83\xc8\x9bii papale \xc3\xaen 1870 \xc8\x99i de so\xc8\x9bia lui, Charlotte, care a fost crescut\xc4\x83 \xc3\xaen cultul unitarian.\n_START_SECTION_\nMo\xc8\x99tenire \xc8\x99i omagiere postum\xc4\x83\n_START_PARAGRAPH_\n\xc3\x8en calitate de principal p\xc4\x83rinte fondator al Cehoslovaciei, Masaryk a fost privit \xc3\xaentr-un mod similar cu modul \xc3\xaen care este privit  George Washington \xc3\xaen Statele Unite ale Americii. Chiar \xc8\x99i \xc3\xaen perioada contemporan\xc4\x83, cehii \xc8\x99i slovacii \xc3\xael privesc ca pe un simbol al democra\xc8\x9biei._NEWLINE_Ordinul Tom\xc3\xa1\xc5\xa1 Garrigue Masaryk este o decora\xc8\x9bie de stat stabilit\xc4\x83 \xc3\xaen 1990, care este acordat\xc4\x83 persoanelor care au realizat contribu\xc8\x9bii remarcabile pentru umanitate, \xc3\xaen domeniul democra\xc8\x9biei \xc8\x99i al drepturilor omului._NEWLINE_Universitatea Masaryk din Brno, fondat\xc4\x83 \xc3\xaen 1919 ca a doua institu\xc8\x9bie de rang universitar din Cehoslovacia, este numit\xc4\x83 dup\xc4\x83 el._NEWLINE_Numeroase statui, busturi \xc8\x99i pl\xc4\x83ci \xc3\xael omagiaz\xc4\x83 pe Masaryk. Cele mai multe dintre acestea sunt situate \xc3\xaen Republica Ceh\xc4\x83 \xc8\x99i Slovacia, de\xc8\x99i exist\xc4\x83 unele \xc8\x99i \xc3\xaen alte \xc8\x9b\xc4\x83ri, precum statuia lui Masaryk de pe Embassy Row din Washington, D.C., precum \xc8\x99i \xc3\xaen Parcul Midway Plaisance din Chicago \xc8\x99i \xc3\xaen gr\xc4\x83dina de trandafiri a Parcului Golden Gate din San Francisco. O placa cu un portret al lui Masaryk este amplasat\xc4\x83 pe un perete din ora\xc8\x99ul Rah\xc4\x83u (Ucraina), pe locul unui hotel \xc3\xaen care a locuit pentru un timp (1917-1918). Exist\xc4\x83, de asemenea, un bust al lui Masaryk, ridicat \xc3\xaen anul 2002 \xc3\xaen Pia\xc8\x9ba Druzhba Narodiv (Pia\xc8\x9ba Prietenia \xc3\xaentre popoare) din Ujhorod, \xc3\xaen vestul extrem al Ucrainei._NEWLINE_Avenida Presidente Masaryk (Bulevardul Pre\xc8\x99edintele Masaryk), un bulevard din Ciudad de Mexico, \xc3\xaei poart\xc4\x83 numele, ca \xc8\x99i ora\xc8\x99ul Masaryktown, Florida sau kibu\xc8\x9bul Kfar Masaryk de l\xc3\xa2ng\xc4\x83 Haifa (Israel), fondat \xc3\xaen mare parte de imigran\xc8\x9bi evrei din Cehoslovacia. Exist\xc4\x83 o Pia\xc8\x9b\xc4\x83 Masaryk \xc3\xaen Tel Aviv - Masaryk a vizitat ora\xc8\x99ul Tel Aviv \xc3\xaen anul 1927. Numeroase str\xc4\x83zi poart\xc4\x83 numele lui Masarik pe teritoriul fostei Iugoslavii: exist\xc4\x83 Masarykova ulica la Zagreb, capitala Croa\xc8\x9biei, precum \xc8\x99i \xc3\xaen multe alte ora\xc8\x99e croate, cum ar fi Dubrovnik, Daruvar, Vara\xc5\xbedin \xc8\x99i Split. Masarikova ulica din Belgrad, Serbia, de\xc8\x99i una dintre cele mai mici din ora\xc8\x99, este locul unde se afl\xc4\x83 cea mai \xc3\xaenalt\xc4\x83 cl\xc4\x83dire din Belgrad, palatul Beogra\xc4\x91anka. Una dintre str\xc4\x83zile din centrul ora\xc8\x99ului Novi Sad (Serbia) este numit\xc4\x83 Masarikova ulica. Una dintre cele mai mari str\xc4\x83zi din capitala Sloveniei, Ljubljana, este, de asemenea, numit\xc4\x83 dup\xc4\x83 Masaryk. Exist\xc4\x83 o Rue Thomas Masaryk la Geneva, ca ;i o strad\xc4\x83 cu acela\xc8\x99i nume \xc3\xaen centrul ora\xc8\x99ului Bucure\xc8\x99ti, Rom\xc3\xa2nia._NEWLINE_O nav\xc4\x83 a for\xc8\x9bei expedi\xc8\x9bionare a Na\xc8\x9biunilor Unite din romanul science fiction The Forever War (1974) de Joe Haldeman este numit\xc4\x83 Masaryk._NEWLINE_O fotografie a lui Masaryk sprijinindu-se de fereastra unui tren, f\xc4\x83c\xc3\xa2nd cu m\xc3\xa2na \xc8\x99i str\xc3\xa2ng\xc3\xa2nd m\xc3\xa2inile sus\xc8\x9bin\xc4\x83torilor s\xc4\x83i, se afl\xc4\x83 pe coperta albumului Album Of The Year (1997) al forma\xc8\x9biei de metal alternativ Faith No More."